CELEX: 32020D0028
Language: mt
Date: 2019-11-27 00:00:00
Title: Deċiżjoni (UE) 2020/28tal-Parlament Ewropew u tal-Kunsill tas-27 ta’ Novembru 2019 dwar il-mobilizzazzjoni tal-Fond ta’ Solidarjetà tal-Unjoni Ewropea sabiex tingħata assistenza lill-Greċja

15.1.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 10/1
               
            
         DEĊIŻJONI (UE) 2020/28TAL-PARLAMENT EWROPEW U TAL-KUNSILL
         tas-27 ta’ Novembru 2019
         dwar il-mobilizzazzjoni tal-Fond ta’ Solidarjetà tal-Unjoni Ewropea sabiex tingħata assistenza lill-Greċja
         IL-PARLAMENT EWROPEW U L-KUNSILL TAL-UNJONI EWROPEA,
         Wara li kkunsidraw it-Trattat dwar il-Funzjonament tal-Unjoni Ewropea,
         Wara li kkunsidraw ir-Regolament tal-Kunsill (KE) Nru 2012/2002 tal-11 ta’ Novembru 2002 li jistabbilixxi l-Fond ta’ Solidarjetà tal-Unjoni Ewropea (1), u b’mod partikolari l-Artikolu 4(3) tiegħu,
         Wara li kkunsidraw il-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji baġitarji u dwar ġestjoni finanzjarja tajba (2), u b’mod partikolari l-punt 11 tiegħu,
         Wara li kkunsidraw il-proposta tal-Kummissjoni Ewropea,
         Billi:
         
                     (1)
                  
                  
                     Il-Fond ta’ Solidarjetà tal-Unjoni Ewropea (“il-Fond”) għandu l-għan li jippermetti lill-Unjoni tirrispondi b’mod rapidu, effiċjenti u flessibbli għal sitwazzjonijiet ta’ emerġenza sabiex tintwera solidarjetà mal-popolazzjonijiet ta’ reġjuni milquta minn diżastri naturali.
                  
               
                     (2)
                  
                  
                     Il-Fond ma għandux jaqbeż l-ammont annwali massimu ta’ EUR 500 000 000 (bil-prezzijiet tal-2011), kif stabbilit fl-Artikolu 10 tar-Regolament tal-Kunsill (UE, Euratom) Nru 1311/2013 (3).
                  
               
                     (3)
                  
                  
                     Fil-15 ta’ Mejju 2019 il-Greċja ppreżentat applikazzjoni biex timmobilizza l-Fond, wara x-xita eċċezzjonalment qawwija u l-maltempata li laqtu lil Kreta bejn it-23 u s-26 ta’ Frar 2019 u wasslu għal għargħar u uqigħ tal-art.
                  
               
                     (4)
                  
                  
                     L-applikazzjoni tal-Greċja tissodisfa l-kundizzjonijiet sabiex tingħata kontribuzzjoni finanzjarja mill-Fond, kif stabbilit fl-Artikolu 4 tar-Regolament (KE) Nru 2012/2002.
                  
               
                     (5)
                  
                  
                     Għaldaqstant il-Fond jenħtieġ li jiġi mobilizzat biex jipprovdi kontribuzzjoni finanzjarja lill-Greċja.
                  
               
                     (6)
                  
                  
                     Permezz tad-Deċiżjoni (UE) 2019/277 tal-Parlament Ewropew u tal-Kunsill (4), il-Fond ġie mobilizzat biex jipprovdi s-somma ta’ EUR 50 000 000 f’approprjazzjonijiet ta’ impenn u ta’ pagament għall-pagament ta’ avvanzi għas-sena finanzjarja 2019. Dawk l-approprjazzjonijiet intużaw biss b’mod limitat ħafna. B’konsegwenza ta’ dan, hemm lok għall-finanzjament tal-ammont kollu għall-mobilizzazzjoni attwali permezz tar-riallokazzjoni tal-approprjazzjonijiet disponibbli għall-pagament ta’ avvanzi fil-baġit ġenerali tal-Unjoni għas-sena finanzjarja 2019.
                  
               
                     (7)
                  
                  
                     Sabiex jitnaqqas kemm jista’ jkun il-ħin li jieħu biex jiġi mobilizzat il-Fond, din id-Deċiżjoni jenħtieġ li tapplika mid-data tal-adozzjoni tagħha,
                  
               ADOTTAW DIN ID-DEĊIŻJONI:
         
            Artikolu 1
            Għall-baġit ġenerali tal-Unjoni għas-sena finanzjarja 2019, il-Fond ta’ Solidarjetà tal-Unjoni Ewropea għandu jiġi mobilizzat sabiex jipprovdi s-somma ta’ EUR 4 552 517 lill-Greċja, f’approprjazzjonijiet ta’ impenn u ta’ pagament.
            L-ammont msemmi fl-ewwel paragrafu għandu jiġi ffinanzjat mill-approprjazzjonijiet immobilizzati għall-pagament ta’ avvanzi fil-baġit tal-Unjoni għas-sena finanzjarja 2019. L-approprjazzjonijiet disponibbli għall-pagament ta’ avvanzi għandhom jitnaqqsu kif meħtieġ.
         
         
            Artikolu 2
            Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Din id-deċiżjoni għandha tapplika mis-27 ta’ Novembru 2019.
            Magħmul fi Strasburgu, is-27 ta’ Novembru 2019.
            
               
                  Għall-Parlament Ewropew
               
               
                  Il-President
               
               D. M. SASSOLI
            
            
               
                  Għall-Kunsill
               
               
                  Il-President
               
               T. TUPPURAINEN
            
         
         
            (1)  ĠU L 311, 14.11.2002, p. 3.
         
            (2)  ĠU C 373, 20.12.2013, p. 1.
         
            (3)  Ir-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).
         
            (4)  Id-Deċiżjoni (UE) 2019/277 tal-Parlament Ewropew u tal-Kunsill tat-12 ta’ Diċembru 2018 dwar il-mobilizzazzjoni tal-Fond ta’ Solidarjetà tal-UE sabiex jipprovdi għall-pagament tal-avvanzi fil-baġit ġenerali tal-Unjoni għall-2019 (ĠU L 54, 22.2.2019, p. 5).